DA Den Europæiske Unions Tidende L 186/15

RÅDETS AFGØRELSE (EU) 2017/1346

af 17. juli 2017

om den holdning, der skal indtages på Den Europæiske Unions vegne ved det sjette møde mellem parterne i Århuskonventionen for så vidt angår overholdelsessag ACCC/C/2008/32

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Den 17. februar 2005 blev Århuskonventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (1) (»Århuskonventionen«) godkendt på vegne af Det Europæiske Fællesskab ved Rådets afgørelse 2005/370/EF (2).

(2) Unionen gennemførte forpligtelserne i Århuskonventionen med hensyn til sine institutioner og organer ved navnlig Europa-Parlamentets og Rådets forordning (EF) nr. 1367/2006 (3).

(3) I medfør af Århuskonventionens artikel 15 blev komitéen til overvågning af overholdelse af Århuskonventionen (»komitéen«) oprettet, og denne har kompetence til at føre tilsyn med parternes overholdelse af Århuskonventionens bestemmelser.

(4) Den 17. marts 2017 modtog Unionen konklusionerne i sag ACCC/C/2008/32 vedrørende adgangen til klage og domstolsprøvelse på EU-niveau (»konklusionerne«). Komitéen fandt i konklusionernes punkt 123, at »den berørte part ikke overholder artikel 9, stk. 3 og 4, i konventionen med hensyn til adgang til klage og domstolsprøvelse for medlemmer af offentligheden, idet hverken Århusforordningen eller EU-Domstolens retspraksis gennemfører de forpligtelser, der følger af disse stykker.«

(5) Århuskonventionens organer er ved den erklæring, som Unionen fremsatte ved undertegnelsen og gentog ved godkendelsen af Århuskonventionen, blevet gjort opmærksom på, at fællesskabsinstitutionerne inden for Fællesskabets institutionelle og retlige rammer vil »anvende konventionen i overensstemmelse med deres nuværende og fremtidige regler om aktindsigt i dokumenter og andre relevante fællesskabsbestemmelser på det område, der omfattes af konventionen.«

(6) En af konklusionerne i sag ACCC/C/2008/32, nemlig at Unionen ikke overholder Århuskonventionens artikel 9, stk. 3 og 4, indgår som en del af udkastet til afgørelse VI/8f, som vil blive fremlagt på det sjette møde mellem parterne i Århuskonventionen, som skal finde sted i september 2017 i Budva, Montenegro.

(7) Unionen bør undersøge metoder og midler til at overholde Århuskonventionen på en måde, der er forenelig med de grundlæggende principper i Unionens retsorden og dens system for domstolsprøvelse.

(8) I betragtning af adskillelsen af beføjelser i Unionen kan Rådet ikke give instrukser eller komme med henstillinger til Den Europæiske Unions Domstol (»Domstolen«) med hensyn til dens judicielle virksomhed. Derfor kan henstillingerne i udkastet til afgørelse VI/8f vedrørende Domstolen og dens praksis ikke accepteres.

(9) Unionen støtter fortsat fuldt ud Århuskonventionens vigtige mål.

(10) Unionen bør fastlægge den holdning, der skal indtages på det sjette møde mellem parterne i Århuskonventionen med hensyn til udkastet til afgørelse VI/8f —

VEDTAGET DENNE AFGØRELSE:

Artikel 1

1. Den holdning, som på Unionens vegne skal indtages på det sjette møde mellem parterne i Århuskonventionen for så vidt angår udkastet til afgørelse VI/8f vedrørende Unionens overholdelse af sine forpligtelser efter Århuskonventionen, skal være at acceptere udkastet til afgørelse VI/8f, forudsat at:

— sidste del af punkt 6 i udkastet til afgørelse VI/8f udgår, og at »tilslutter sig« erstattes af »noterer sig«, så punktet lyder som følger: »noterer sig overvågningskomitéens konklusion med hensyn til meddelelse ACCC/C/2008/32 (del II) om, at parten ikke overholder konventionens artikel 9, stk. 3 og 4.«,

— ordene »at overveje« indsættes efter ordene »anbefaler parten« i overskriften til punkt 7 i udkastet til afgørelse VI/8f, som derefter lyder: »Anbefaler parten at overveje at:«,

— ordene »til Den Europæiske Unions Domstol« udgår af stk. 7, litra b), nr. i, i udkastet til afgørelse VI/8f og

— stk. 7, litra c, i udkastet til afgørelse VI/8f udgår.

2. Andre mindre ændringer, der er i overensstemmelse med tilgangen i denne afgørelse, kan vedtages i forbindelse med koordinering på stedet og i lyset af eventuelle forhandlinger om udkastet til afgørelse VI/8f.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den 17. juli 2017. På Rådets vegne T. TAMM Formand

(1) EUT L 124 af 17.5.2005, s. 4.

(2) Rådets afgørelse 2005/370/EF af 17. februar 2005 om indgåelse på Det Europæiske Fællesskabs vegne af konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (EUT L 124 af 17.5.2005, s. 1).

(3) Europa-Parlamentets og Rådets forordning (EF) nr. 1367/2006 af 6. september 2006 om anvendelse af Århus-konventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer (EUT L 264 af 25.9.2006, s. 13).